Tangkan ngagai nembiak: Seliahka dadah
SAMA-sama meh kitai nyeliah sereta ngelaungka diri ari gian dadah. Kebuah pia, dadah tau naban nyawa, dadah tau munuh. Dadah mega ngeruaka belanja.  Tu meh siti sada ke endang selalu didinga kitai. Ka tambah nya kitai mega semampai meda tauka macha ari radio, surat berita, telivisen enggau jaku licha bala ketuai ke nyada kitai semua kitai tentang pemisa dadah. Dalam jaku ribai, ‘drugs’ ke bendar nya ubat. Nya alai kebuah kitai meda sekeda kedai nulis ba papan tanda sida ‘drug store’. Kebuah pia, laban reti jaku nya enti kitai meda ba kamus, drugs nya ‘utai ambika ubat tauka dikena dalam ubat’. Tang bisi mega ‘drug’ nya bempu reti illegal substance that some people smoke or taken to give them pleasant or exciting feelings (barang ditagang ke dinsap tauka dempa ngambika ngasuh sida berasai senang lantang tauka chukup gagit). DIKENA ORANG BERUBAT Nyadi reti ti kedua nya endang nyemaka drugs nya enggau dadah. Reti dadah nya ngena ubat ti dikena orang berubat nya ngelui ari takar iya. Nya meh penatai jaku ‘drugs abuse’ tauka dadah disalah kena tauka salah kena dadah. Kebuah ngumbai iya disalah kena nya, laban penyampau dadah ke dempa tauka dituchuk ngagai tubuh mensia nya lebih ari patut. Reti nya lebih ari takar ke patut dikena ngubat penyakit orang nya. Ambika banding di menua England, ubat bansa morphine tauka heroin endang lama udah dikena. Dalam bup Charles Dicken ‘The Great Expectation’ nyerita pasal pengidup raban bansa Inglis dalam abad ke-17 kelia, bisi nyebut pasal siku karakter indu dalam jerita nya kena ngena morphine ngubat penyakit iya. Lalu pia mega bup penulis ti sama ‘Tales of Two Cities’ ke nyerita pasal setting raban bansa ba rambau ti sama, mega bisi nyebut pasal siku karakter ke berubat ngena heroin dalam jerita nya. Dalam dua iti jerita nya, seduai ke ngena dua bengkah ubat nya endang kena seduai ngubat sereta ngeraika penyakit lalu ukai disalah kena baka kemaya hari tu. Diatu bala nembiak – taja pan bisi mega siku dua orang tuai umur – kena ngena ubat nya ukai kena sida ngeraika penyakit, tang kena sida ngerindangka ati, kena ngasuh sida layap. “Laban ubat nya udah disalah kena, nya meh kebuah ubat nya dikumbai dadah. Ubat nya ukai kena ngeraika penyakit sida tang dikena ngasuh sida layap, ngasaika diri dalam dunya chukup nyamai, nadai penanggul agi, penuh pengagit, penuh penyenang enggau pengelantang,” ku siku lutur pakar, Dr Wong Howe Tung, ke bisi klinik iya empu sama sebaris enggau Timberland Specialist Hospital. Wong mansutka penamu nya lebuh berandau enggau penulis ba klinik iya apin lama. Penulis endang bekelala enggau Wong kenyau ari sama sekula bemalam ba sekula sekondari Methodist Sibu dalam taun 1973-74 kelia. Siku pengajar ke kala dulu suba nyadi pakar pasal pekara salah nguna dadah ba Opis Pelajar Sarawak, tang diatu udah pinchin – iya enda ngasuh nama ditulis ditu – madah, mayuh kebuah bala nembiak nguma dadah. Urung 45 pesen ari bala sida nya ngena dadah laban ‘peer influence’ tauka tegal kena bai tauka umbuk bala kaban serambau. MUAI PEMERINSA RUNDING Bala nembiak endang gagit agi betitihka pangan diri dalam seribu bansa pengawa. Sida enda ibuhka penanggul ti tau nyadi ari pengawa nya, asal meh sida bisi pangan mayuh lalu terunda-runda nitihka ulah enggau pengawa pangan sida, nyengkaum ngereja penyalah baka salah nguna dadah. Kelimpah ari betitihka bala pangan diri, mayuh mega orang ke nguji dadah nya beduduk ari kebuah diri empu, baka kelalu kena tekan, kelalu mayuh penanggul, deka kena muai pengingat ti enda manah, deka kena ngenyenangka ati, muai pemerinsa runding enggau mayuh agi kebuah bukai. Dadah tu endang amat tau ngenataika ‘halunisinasi (hallucination) ngagai orang ti makai tauka ngena iya, ku siku agi kaban aku ke kala enggau orang nguji nginsap marijuana tauka ganja maya baru masuk universiti dalam taun 1975 menya. “Asai ke ulih meda diri empu ari langit, asai ke terebai,” ku iya udah bekau nginsap setengah batang insap ganja nya. Iya madah insap ganja sebatang maya nya berega RM3 aja, lalu dijual ulih bala tukang sapu ba universiti nya. Uchak nya tau dikumbai ‘experimental user’ aja, lalu apin datai ba tikas ‘light user’. Kebuah pia, laban iya mina nguji aja. Orang madah, penyakit gian dadah nya mudah agi inggap ba orang penginsap. Seninjik bendar ga tudah penulis tu mina nginsap paip aja, lalu mina nginsap bemain-main aja. Tang bisi mega sida ari ke nyadi experimental user enggau light user nya nyadi ‘heavy user’. Sida tu meh ke nyadi orang gian dadah, orang ke salah jalai ngena dadah. Sida ngena dadah ukai ngena ngubat penyakit tubuh, iya nya penyakit ‘physiological’ tang kena ngubat penggian sida, ke tau dikumbai penyakit ‘psychological’. Bala sida tu meh ke ngujungka penanggul salah kena dadah nya nyadi munsuh lumur satu Malaysia diatu. Di menua kitai ditu. Perintah Malaysia endang kenyau ari taun 1970an menya udah bebendar beperang enggau penanggul salah nguna dadah. Nya alai besai endar ukum ditaga kena nagang orang ke salah ngena dadah nya,nyengkaum orang ke ditemu salah nyadung dadah. Ambika banding, dawa baruh Genteran 39 (B) Akta Dadah Bisa 1952 nya ngungkupka ukum gantung sampai mati, enti ditemu salah. Tebal agi orang ke didawa baruh genteran tu nya sida ke ditangkap nyadung dadah. Orang ke ditemu salah makai dadah, enti sida iya ukai penyadung, deka kena tinggang ukum berat mega nyengkaum ukum lunsin ngagai 10 kali.  Mayuh mega penyalah nya ditunggu aja, lalu saspek mina kena jil enti sida enda tebayarka ukum tunggu sida. MUNSUH LUMUR SATU Tang taja pan perintah Malaysia keran bendar deka ngemunaska penanggul dadah ngena ukum tauka tunggu ti berat, kitai semampai ninga tauka macha sekeda orang ke nadai ngetu kena tangkap tauka kena tinggang ukum tegal penyalah dadah. Ambika banding, bisi siku kaban penulis tu, iya nya siku bansa Melanau di Sibu ke ditangkap polis tegal dipelaba nyual dadah di Sibu entara taun 1993 ngagai 1995 suba. Lebuh iya ditangkap – beduduk ari siku kaban iya ke kepapas meda pemujur iya – kaban kitai nya lalu enda sempat ngelalai semua rengka kena iya gawa nyual dadah nya. Lima taun udah nya, selepas direman lima taun, saspek nya dipechara ba Kourt Tinggi di Sibu lalu ditemu salah. Iya parai digantung ba rumah jil nya di Sibu. Tudah nya,umur urung 40 taun, parai ninggalka siku bini enggau dua iku anak ke agi mit. Tang tegal laban penyalah iya, perintah nadai ulih ngampun iya taja pan amat sinu meda bini anak iya nadai meruan pengidup udah bekau nya. Pekara ke baka tu tau nyadi ba sebarang sapa orang ke salah gian dadah tauka gian deka ka duit jampat sereta mudah beduduk ari dagang dadah. Taja pia, amat meh perintah menua Malaysia endang keran deka ngemunaska dadah ke nyadi munsuh lumur satu kitai ditu, agi mayuh bendar ga orang ditangkap tegal mayuh bengkah penyalah dadah, nyengkaum nyadung dadah. Surat berita ngelamatu sigi sudah udah ngundan ripot pasal orang ke ditangkap sereta didawa tegal penyalah dadah. Tu kena ngiri penemu sereta pemereti ati ngagai semua mensia mayuh ngambika endang enggau orang tepejuh jalai masuk jerungkang dagang dadah. Mayuh amat kes orang ditangkap polis laban ditemu ngembuan sereta makai enggau mega nyual dadah. Mayuh sida tu dawa baruh Genteran 12(2) Akta Dadah Bisa 1952 sereta diukum ngena genteran nya mega. Tang orang ti nyual dadah nya deka ditasat sereta diukum ngena Genteran 39B Akta Dadah Bisa 1952 ti ngujungka orang nya diukum gantung sampai mati enti ditemu salah munyi udah disebut dulu tadi. Ukum dadah ba genteran bukai nya ukum tunggu mata duit, jil enggau sipat. Dadah ti balat tebilang diatu nya nyengkaum syabu, ketamine, Erimin 5 enggau methamphetamine (tauka meth aja). Dadah ti berega tinggi baka heroin enggau cannabis nya jarang agi ba menua kitai tu. Ganja tauka marijuana murah agi lalu mayuh orang nanam poppy ti kenyau ari kelia ulih dikena ngaga morphine ambika ubat. Tang bisi ga orang salah kena morphine ngujungka iya nyadi dadah ngasuh bebadi nyawa. Sada Sarawak ngena tu endang keran ngarapka bala nembiak di menua tu, nembiak kitai Iban, nembiak raban bansa bukai enggau sebarang orang ke bisi tepejuh jalai salah enggau orang gian dadah, anang enda mulaika diri nengah jalai ti ngena ngambika senang lantang dalam pengidup, lepas ari dadah. Kita enda tau enda naka ulih nyeliahka diri ari kena tebak jerungkang dadah. Anang jadi munsuh lumur satu ka diri empu. TELESA EMPERAN 
See author's posts
